Кавказыр куууэ ядж
Дон Iус Ростов къалэм дэт Ипщэ Федеральнэ университетым иджыблагъэ щекIуэкIащ Кавказыр зыдж щIэныгъэлIхэм я 1 Дунейпсо конгресс. «Кавказ Ин: щIыналъэм и зыужьыныгъэмрэ щыпсэу лъэпкъхэмрэ» фIэщыгъэр зиIа а зэхуэсым хэтащ Къэбэрдей-Балъкъэр къэрал университетым икIа гуп. Тхыдэ щIэныгъэхэм я доктор, профессор Кузьминов Пётр зи пашэ гупым хэтащ доцентхэу Щоджэн Мурат, Чемаев Назир, Локъуэ Марианнэ, студентхэу Къардэн Къантемыррэ Къущхьэ Анзоррэ.
Конгрессым щытепсэлъыхьащ иджырей лъэхъэнэм мыхьэнэшхуэ щызиIэ Iуэхухэм (терроризмэм, экстремизмэм, къэралхэм яку дэлъ зэхущытыкIэм, лъэпкъхэмрэ абыхэм я щэнхабзэхэмрэ хъума зэрыхъуну щIыкIэхэм, нэгъуэщIхэми). Апхуэдэу абы къыщаIэтащ Кавказым и тхыдэм ехьэлIа Iуэхугъуэхэу XIX лIэщIыгъуэм и 60 гъэхэм Кавказ Ищхъэрэм щекIуэкIахэм, совет властым щIыналъэм щыпсэу лъэпкъхэм я щэнхабзэхэм заужьынымкIэ иIа мыхьэнэм, нэгъуэщIхэми. А Iуэхугъуэхэр къызэщIэзыубыдэ доклад купщIафIэ зэхуэсым щищIащ КъБКъУ-м и профессор Кузьминов Пётр.
ЗэIущIэм утыку кърахьащ ди щIыналъэм и зыужьыныгъэм теухуа нэгъуэщI къэхутэныгъэхэри. Къызэхуэсахэр и щхьэр течауэ тепсэлъыхьащ зыгъэпIейтей Iуэхухэм. Студентхэр жыджэру абы зэрыхэтам уимыгъэгуфIэу къанэртэкъым. Шэч хэмылъу, апхуэдэ зэIущIэхэр хуабжьу сэбэпщ ахэр щIэныгъэ-къэхутэныгъэ лэжьыгъэм дегъэхьэхынымкIэ.
— Конгрессым дызэрыхэтам гупсысэ- щIэхэр ди гум кърилъхьащ. Къапщтэмэ, дэ нэхъыфIу къыдгурыIуащ щIэныгъэ-къэхутэныгъэхэм я купщIэр, абыхэм жылагъуэм щаIэ мыхьэнэр, — жаIащ студентхэм. — КъищынэмыщIауэ, зэхуэсыр сэбэп хъуащ щIыналъэ зэмылIэужьыгъуэхэм яку дэлъ зэпыщIэныгъэхэр нэхъри гъэбыдэнымкIэ.
КЪАРДЭН Маритэ.
